[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.1.2009

KOM(2008) 911 endelig

2007/0199 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om tilbagetrækning af forordning (EF) nr. 1775/2005 om betingelserne for adgang til naturgastransmissionsnet

2007/0199 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af Europa-Parlamentets og Rådets forordning om tilbagetrækning af forordning (EF) nr. 1775/2005 om betingelserne for adgang til naturgastransmissionsnet

1. BAGGRUND

Forslag sendt til Europa-Parlamentet og Rådet (dokument KOM(2007) 532 - 2007/0199 (COD)): | 19.9.2007 |

Udtalelse afgivet af Det Europæiske Økonomiske og Sociale Udvalg: | 22.4.2008 |

Udtalelse afgivet af Regionsudvalget: | 10.4.2008 |

Udtalelse afgivet af Europa-Parlamentet (førstebehandling): | 9.7.2008 |

Fælles holdning vedtaget med enstemmighed: | [9.1.2009] |

2. FORMÅLET MED KOMMISSIONENS FORSLAG

Forslaget er en del af den tredje pakke af lovforslag om det indre marked for gas og elektricitet i EU, som omfatter to direktiver og tre forordninger (”den tredje lovpakke”).

Hovedformålet med denne lovpakke er at skabe den lovramme, der er nødvendig for en fuldstændig og effektiv markedsåbning, og at oprette et fælles marked for gas og elektricitet til gavn for borgerne og erhvervslivet i EU. Et sådant marked vil bidrage til at holde priserne så lave som muligt og til at højne servicestandarden og forsyningssikkerheden.

Dette opnås ved hjælp af følgende foranstaltninger:

- effektivisering af den lovfæstede overvågning, der udføres af uafhængige nationale myndigheder

- oprettelse af et agentur, der skal sikre effektivt samarbejde mellem medlemsstaternes myndigheder og træffe afgørelser om alle relevante tværnationale spørgsmål

- obligatorisk samarbejde mellem netoperatører med henblik på at harmonisere alle regler vedrørende transport af energi i Europa og koordinere planlægning af investeringer

- effektiv adskillelse af produktion og transmission af energi for at fjerne enhver interessekonflikt, fremme investeringer i net og forebygge diskriminerende adfærd

- tiltag med henblik på et mere gennemsigtigt og velfungerende detailmarked

- styrkelse af solidariteten og det regionale samarbejde medlemsstaterne imellem for at øge forsyningssikkerheden.

3. BEMÆRKNINGER TIL DEN FÆLLES HOLDNING

3.1. Generelle bemærkninger

De fælles holdninger, som Rådet har vedtaget om de fem retsakter, der udgør den tredje lovpakke, indeholder alle de væsentlige elementer i Kommissionens forslag, som er nødvendige for at sikre et velfungerende indre marked for gas og elektricitet og mere generelt for at nå de ovenfor beskrevne mål. Kommissionen kan derfor i det store og hele tilslutte sig disse fælles holdninger (se afsnit 3.2).

Under førstebehandlingen blev der lagt vægt på at nå til enighed med Rådet. De ændringsforslag, som Europa-Parlamentet havde vedtaget, blev derfor ikke formelt indarbejdet i den fælles holdning. Forhandlingerne herom finder sted under andenbehandlingen. Visse af Europa-Parlamentets ændringsforslag er dog taget i betragtning i den fælles holdning (se afsnit 3.3). Efter Kommissionens opfattelse bør en række af de ændringsforslag, der ikke er taget med, tages i betragtning ved andenbehandlingen (se afsnit 3.4).

3.2. Særlige bemærkninger

De væsentligste ændringer i forhold til Kommissionens forslag er som følger:

3.2.1 Fastsættelse og ændring af netregler

I den fælles holdning ændres Kommissionens forslag, for så vidt angår procedurerne for fastsættelse og ændring af netregler. Der indføres et nyt koncept med overordnede retningslinjer, som opstilles af agenturet og anvendes af transmissionssystemoperatørerne i forbindelse med udarbejdelsen af europæiske netregler (se Kommissionens vurdering i afsnit 3.3).

3.2.2 Netudviklingsplaner

Ifølge Kommissionens forslag skal ENTSO for gas udarbejde netudviklingsplaner hvert andet år. Rådet har ændret dette til en ikke-bindende vejledende netudviklingsplan (se Kommissionens vurdering i punkt 3.3).

3.2.3 ENTSO’s udgifter

Rådet har tilføjet et krav om, at de regulerende myndigheder kun må godkende ENTSO’s udgifter, hvis de er rimelige og forholdsmæssige. Kommissionen kan acceptere denne ændring, hvis det tilføjes, at denne godkendelse af udgifter skal ske forudgående, således at der ikke opstår lovgivningsmæssig usikkerhed med hensyn til transmissionssystemoperatørernes kompensation for udgifter til deltagelse i ENTSO.

3.2.4 Tariffer

Ifølge Kommissionens forslag skal tarifferne fastsættes uafhængigt for hvert indfødningspunkt til og udtagningspunkt fra transmissionssystemet. Rådet har tilføjet en overgangsperiode på to år, som medlemsstaterne har til at opfylde dette krav, hvilket Kommissionen kan acceptere.

3.2.5 Gennemsigtighed i forbindelse med anvendelsen af lagerfaciliteter

Ifølge Kommissionens forslag skal udnyttelsen af lager- og LNG-faciliteter foregå fuldstændig gennemsigtigt. Rådet har ændret denne artikel med en tilføjelse af, at lagersystemoperatørerne efter godkendelse fra den regulerende myndighed kan fritages fra kravet om at skulle offentliggøre oplysninger om lagerudnyttelsen, hvis der kun er én lagersystembruger, og hvis offentliggørelsen af oplysninger risikerer at skade vedkommendes forretningsmæssige stilling (se Kommissionens vurdering i afsnit 3.3).

3.2.6 Retningslinjer

Kommissionen stillede forslag om en lang række retningslinjer omfattende både de gældende retningslinjer, visse nye forhold og retningslinjer, der skal baseres på netregler.

Rådet har først og fremmest ladet alle udtrykkelige henvisninger til de retningslinjer, der allerede er nævnt i listen over netregler, bortfalde. Kommissionen kan tilslutte sig denne affattelse af lovgivningen.

Rådet har imidlertid også ladet visse muligheder i retningslinjerne bortfalde:

- Ifølge Kommissionens forslag bør det være muligt at fastsætte retningslinjer for detailmarkederne. Medlemsstaterne anmodes om at fastlægge procedurer for udveksling af data og leverandørskift, men Rådet har flyttet denne artikel over i direktivet. Samtidig har Rådet fjernet muligheden for at fastsætte retningslinjer. Kommissionen kan tilslutte sig begge dele.

- Kommissionen har desuden foreslået, at der skulle kunne fastsættes retningslinjer for et sekundært marked for lager- og LNG-kapacitet. Rådet har ladet denne mulighed bortfalde. Kommissionen finder dette uacceptabelt, eftersom de sekundære markeder spiller en vigtig rolle, når det gælder optimal udnyttelse af infrastrukturen med hensyn til både transmission, lager- og LNG-kapacitet, hvilket kan gøre det nødvendigt at fastsætte regler for alle tre markeder i fremtiden.

3.3. Aspekter i den fælles holdning, der afspejler Europa-Parlamentets ændringsforslag

En række af Europa-Parlamentets ændringsforslag genfindes i den fælles holdning enten med samme ordlyd eller samme indhold. Der er tale om følgende:

3.3.1 Agenturets beføjelser til at opstille overordnede retningslinjer og regler

Såvel Rådets fælles holdning som Europa-Parlamentets ændringsforslag (ændring 50) ændrer Kommissionens forslag med hensyn til proceduren for etablering af netregler. Der indføres et nyt koncept med overordnede retningslinjer, som opstilles af agenturet og anvendes af transmissionssystemoperatørerne i forbindelse med udarbejdelsen af europæiske netregler.

Kommissionen går ind for en mere tydelig definition af agenturets rolle i regelfastsættelsesprocessen. I stedet for, at agenturet først afgiver sin udtalelse efter, at transmissionssystemoperatørerne har opstillet et udkast til regler, skal det på forhånd definere kravene til reglerne i form af overordnede retningslinjer på et specifikt område.

Europa-Parlamentet foreslår endvidere, at agenturet bør vedtage bindende netregler (ændring 51/rev), hvorimod Rådet fastholder, at det alene er Kommissionen, der kan gøre reglerne bindende. Kommissionen kan ikke tilslutte sig Europa-Parlamentets bestræbelser på at styrke agenturet, eftersom dette er i modstrid med EF-Domstolens afgørelse i Meroni-sagen, hvoraf det fremgår, at Kommissionen ikke har ret til at uddelegere skønsmæssige beføjelser til et andet organ.

3.3.2 ENTSO’s høringer og overvågning

Såvel i Rådets fælles holdning som i Europa-Parlamentets ændringsforslag ændres Kommissionens forslag med hensyn til den høring, som foretages af ENTSO for gas. I den fælles holdning tydeliggøres ENTSO’s rolle i forhold til agenturets høringer. Europa-Parlamentets ændringsforslag (ændring 22) peger i samme retning, men er for restriktivt til, at der kan fastholdes et tilstrækkeligt anvendelsesområde for ENTSO’s høringer og overvågning.

3.3.3 Åbenhed og fortrolighed

Ifølge Kommissionens forslag skal udnyttelsen af lager- og LNG-faciliteter foregå fuldstændig gennemsigtigt. Rådet har ændret denne artikel med en tilføjelse af, at lagersystemoperatøren efter godkendelse fra den regulerende myndighed kan fritages fra kravet om at skulle offentliggøre oplysninger om lagerudnyttelsen, hvis der kun er én lagersystembruger, og hvis offentliggørelsen af oplysninger risikerer at skade vedkommendes forretningsmæssige stilling. Europa-Parlamentet har stillet forslag om tilføjelse af en artikel (ændring 42), som fritager LNG- og lagersystemoperatører fra pligten til at offentliggøre data, hvis dette er i strid med bestemmelserne om fortrolighed.

Det er Kommissionens opfattelse, at Europa-Parlamentets ændringsforslag ikke er restriktivt nok, og at det sætter fortrolighed over gennemsigtighed, selvom et konkurrencedygtigt marked kræver, at gennemsigtighed er reglen og fortrolighed er undtagelsen. Kommissionen kan tilslutte sig Rådets ændring, fordi der er tale om en særlig situation, hvor der kun er én bruger af lagerfaciliteter, og fordi der sædvanligvis er tale om små lagerfaciliteter, som systemoperatørerne hovedsagelig forvalter til eget brug. Muligheden for at blive fritaget for forpligtelserne om gennemsigtighed er med rette begrænset til situationer, hvor der kun er én bruger, eftersom det kan formodes, at markedet er klar over, at nogle af disse (små) lagerfaciliteter kun har én bruger. Offentliggørelse af oplysninger kan derfor skade lagerkapacitetsindehavernes forretningsmæssige stilling, navnlig hvis konkurrenter udvikler lagerfaciliteter på nye markeder.

3.4. Ændringsforslag fra Europa-Parlamentet, som Kommissionen har accepteret, men som Rådet ikke har godkendt

Kommissionen kan acceptere de fleste af Europa-Parlamentets ændringsforslag, i nogle tilfælde dog på den betingelse, at de formuleres lidt anderledes og mere præcist. Dette gælder i følgende tilfælde:

3.4.1 Agenturets beføjelser med hensyn til investeringsplaner

Ifølge den fælles holdning vedtager ENTSO en ikke-bindende 10-årig netudviklingsplan. Denne plan granskes af agenturet, der kan fremsætte forslag om ændring af planen til Kommissionen og ENTSO. Europa-Parlamentet foreslår, at agenturet bør vedtage en bindende netinvesteringsplan, der udarbejdes af ENTSO. Kommissionen kan ikke acceptere, at agenturet overlades skønsmæssige beføjelser til at vedtage en bindende investeringsplan, men kan dog godt acceptere, at agenturet vedtager en ikke-bindende investeringsplan, eller at agenturet spiller en rolle i overvågningen af sammenhængen mellem de nationale investeringsplaner, som de nationale regulerende myndigheder har godkendt, samt ENTSO’s 10-årige netudviklingsplan.

3.4.2 De nationale regulerende myndigheders beføjelser

Europa-Parlamentet har foreslået dels at udvide de regulerende myndigheders beføjelser, for så vidt angår kontrol af kapacitetstildeling og styring af overbelastning i forbindelse med lager- og LNG-faciliteter (ændring 41), dels at tildele dem en større rolle i forbindelse med håndhævelsen af forordningen (ændring 39 og 46).

4. Konklusion

Kommissionen er af den opfattelse, at den fælles holdning fastholder de væsentlige aspekter af Kommissionens forslag, og at dens indhold generelt set skaber en god balance og udgør et levedygtigt kompromis, der vil sætte det indre gas- og elmarked i stand til at fungere gnidningsløst. Kommissionen mener imidlertid, at en række af de ændringsforslag, som Europa-Parlamentet vedtog i forbindelse med førstebehandlingen, først bør indarbejdes efter andenbehandlingen.